I.Uvod

Širenje koronavirusa preraslo je u globalnu pandemiju. Deseci tisuća ljudi dosad su umrli, zajednice su sve opterećenije, raste broj poziva na socijalnu zaštitu, gospodarske aktivnosti su u padu, a u lancima opskrbe pojavljuju se poremećaji. Posljedice će biti teške i dalekosežne. Pandemija je prvo izbila u Kini, a zatim se proširila Europom i cijelim svijetom s ozbiljnim posljedicama za socijalnu stabilnost i sigurnost.

Virus ne pravi razlike među ljudima i ne zna za granice pa je stoga za prevladavanje ove povijesne krize, zaštitu svih ljudi, spašavanje života i ublažavanje gospodarskih posljedica nužna brza, masivna i koordinirana globalna reakcija. Sad je, umjesto za međunarodnu izolaciju, vrijeme za međunarodnu solidarnost i vodstvo: moramo se još više, ne manje, obraćati drugima na međunarodnoj razini, moramo biti transparentni, davati činjenice i boriti se protiv dezinformacija. Europska unija (EU), najveći svjetski donator i vodeća gospodarska sila, već predvodi u tim aktivnostima. Unija je dosad poduzela niz konkretnih i brzih mjera za potporu svojim partnerima.

EU poduzima sve što se mora napraviti da se u Europi suzbije kriza uzrokovana koronavirusom. U interesu je EU-a i biti solidaran s ostatkom svijeta. Moramo osigurati snažan i globalan europski odgovor: to je pitanje naših temeljnih vrijednosti i ostvarivanja naših strateških interesa. Svim je Europljanima stalo do dobrobiti naših partnera širom svijeta. Za vlastito zdravlje možemo se pobrinuti do kraja samo ako podupiremo i druge. Naša bitka protiv virusa unutar EU-a može biti uspješna samo ako virus pobijedimo u cijelom svijetu. Snažna partnerstva EU-a uspostavljena širom svijeta stoga su još važnija za suzbijanje pandemije i saniranje njezinih posljedica. Ova je geopolitička Komisija spremna voditi taj rad.

EU podupire međunarodnu suradnju i multilateralna rješenja u krizi. Mi imamo važnu, čelnu ulogu u koordinaciji rada koji poduzimaju Ujedinjeni narodi, G20, G7, Međunarodna organizacija rada (ILO) i međunarodne financijske institucije. EU će svim sredstvima podržati nastojanja Glavnog tajnika UN-a da se na krizu odgovori koordinirano na razini UN-a.

Odgovor EU-a temelji se na pristupu Tima Europa (Team Europe). U njemu se prikupljaju doprinosi svih institucija EU-a i kombiniraju sredstva koja su mobilizirala države članice EU-a i financijske institucije, osobito Europska investicijska banka (EIB) i Europska banka za obnovu i razvoj (EBRD). Tim Europa može zajednički mobilizirati kritičnu masu kakvu malo tko drugi može okupiti.

U skladu s pristupom dogovorenim na sastanku G20, a koji UN promiče, odgovor EU-a usmjeren je na humanitarne, zdravstvene, socijalne i gospodarske posljedice krize. To rješenje obuhvaća ispunjavanje hitnih kratkoročnih potreba i rad na dugoročnim strukturnim učincima na društva i gospodarstva, čime se smanjuje opasnost od destabilizacije. Podupiru se i vladine i nevladine mjere.

Odgovor EU-a kontinuirano će se prilagođavati razvoju situacije. Baš kao što smo poslali materijalnu pomoć Kini kad je pandemija izbila, tako ćemo se usredotočiti na najpogođenije zemlje kojima je potrebna zdravstvena potpora, kao što su zemlje u Africi, u susjedstvu, na zapadnom Balkanu, na Bliskom istoku, u Sjevernoj Africi, u dijelovima Azije, u Latinskoj Americi i na Karibima. Fokus će biti na najugroženijima, među kojima su migranti, izbjeglice, interno raseljene osobe i zajednice koje su ih primile. To je i primjer kako se zajednički s Afrikom suočavamo s problemom. Ne smijemo zanemariti nikoga kome treba zdravstvena njega i zaštita.

EU se neće zaustaviti na financijskoj potpori i drugim oblicima suradnje, nego će iskoristiti svoj cijeli skup trgovinskih i ulagačkih instrumenata i prometni sustav da osigura kontinuitet protoka robe i izbjegne dugoročne poremećaje opskrbe, posebno kad je riječ o ključnim medicinskim proizvodima i hrani.

EU će nastaviti promicati i podržavati dobro upravljanje, ljudska prava, vladavinu prava, rodnu ravnopravnost i nediskriminaciju, pristojne radne uvjete, temeljne vrijednosti i humanitarna načela. Posebne i izvanredne mjere potrebne za sprečavanje širenja pandemije ne smiju dovesti do slabljenja temeljnih vrijednosti i načela naših otvorenih i demokratskih društava. Naš zajednički odgovor na situaciju zbog koronavirusa ne bi trebao sadržavati odluke o politikama i ulaganjima zbog kojih bi se postojeće krize, npr. gubitak bioraznolikosti i klimatske promjene, pogoršale.

Konačno, mjere EU-a temeljit će se na činjenicama i transparentnosti i suprotstavljati svim pokušajima širenja dezinformacija, kako u EU-u, tako i izvan njega. Uz njih će se voditi koordinirane komunikacijske kampanje namijenjene informiranju o našem angažmanu i suradnji s partnerima u vrijeme krize. EU će također nastaviti s aktivnostima na globalnim internetskim platformama radi olakšavanja pristupa vjerodostojnim zdravstvenim informacijama, npr. onima Svjetske zdravstvene organizacije (WHO).

Za postizanje tih ciljeva EU će osigurati financijsku potporu partnerskim zemljama, u ukupnoj vrijednosti većoj od 15,6 milijardi EUR.

Riječ je o postojećim sredstvima za vanjsko djelovanje. Zajedno s partnerima moramo se pobrinuti da se znatna financijska sredstva EU-a koja su im već dodijeljena usmjere u njihove mjere za ublažavanje posljedica COVID-a 19, slično onome što radimo u Europi. Time ćemo omogućiti da djelovanje EU-a bude brzo, prilagođeno i operativno.

Naš globalni odgovor na COVID-19 uključit će strateške ciljeve koje si je EU postavio u području okoliša i klimatskih promjena, kako su opisani u europskom zelenu planu, i u Digitalnoj agendi, koji ostaju potpuno nepromijenjeni. Tekući rad na ostvarivanju tih ciljeva zapravo će pomoći u nastojanjima da se riješe kratkoročni i dugoročni problemi povezani s pandemijom. Trenutačna je kriza podsjetnik na to da je potpuna provedba Programa održivog razvoja do 2030. i Pariškog sporazuma i dalje ključna da bi se svijet bolje pripremio na buduće sistemske šokove.

II.Pristup Tima Europa

Pristup Tima Europa mora uspostaviti jedinstven akcijski okvir za sve europske vanjske odgovore za pružanje potpore partnerima u suočavanju s krizom uzrokovanom koronavirusom, tj. zajedničku strategiju koja se temelji na četiri glavna stupa.

1.Prioriteti Tima Europa: fokus našeg zajedničkog djelovanja bit će i. hitan odgovor na trenutačnu zdravstvenu krizu i posljedične humanitarne potrebe; ii. jačanje zdravstvenih sustava, sustava vodoopskrbe, sanitarnih sustava, istraživačkih kapaciteta partnera za suočavanje s pandemijom i njihove pripravnosti; i iii. rješavanje neposrednih socijalnih i gospodarskih posljedica.

2.Paketi Tima Europa: koordinirat ćemo se s provedbenim partnerima, kao što su EIB, EBRD, europske institucije za financiranje razvoja, razvojne agencije i pružatelji tehničke pomoći država članica i međunarodne financijske institucije, radi pripreme jedinstvenog financijskog paketa za svaku partnersku zemlju kojoj je potrebna naša potpora. U tu će svrhu delegacije EU-a primati smjernice o načinima provedbe i izborima koji su im na raspolaganju.